SPOROČILO ZA JAVN OST

**66. redna seja Vlade Republike Slovenije**

24. marec 2021

**Uredba o trajnostnih merilih za biogoriva in emisij toplogrednih plinov goriv**

Vlada je izdala Uredbo o trajnostnih merilih za biogoriva in emisiji toplogrednih plinov goriv, ki nadomešča Uredbo o trajnostnih merilih za biogoriva in emisij toplogrednih plinov v življenjskem ciklu goriv v prometu. V novo uredbo se prenašajo zahteve direktive o spodbujanju uporabe energije iz obnovljivih virov.

V sprejeti uredbi je določen cilj zmanjšanja emisije toplogrednih plinov za goriva, ki se uporabljajo v prometu za leto 2021 in prihodnja leta, in sicer v višini 6 %. Zmanjšanje emisij toplogrednih plinov se bo dosegalo s primešanimi biogorivi in uporabo elektrike za pogon cestnih vozil. Nabor biogoriv, ki se z izpolnjevanjem trajnostnih meril upoštevajo pri cilju zmanjšanja emisije toplogrednih plinov v prometu, se dopolnjuje z recikliranim ogljičnim gorivom (proizvedeno iz tekočih ali trdnih odpadkov neobnovljivega izvora) in gorivom nebiološkega izvora (na primer stisnjen vodik v gorivni celici, pridobljen z elektrolizo, ki jo v celoti poganjajo nebiološki obnovljivi viri energije, kot so vodna, sončna ali vetrna energija).

Trajnostna merila za biogoriva se določajo tudi za biogoriva, ki se uporabljajo za proizvodnjo električne energije ter energije za ogrevanje in hlajenje v obratih, s skupno nazivno vhodno toplotno močjo, večjo od 20 megavatov (MW) v primeru trdnih biomasnih goriv oziroma 2 MW v primeru plinastih biomasnih goriv. Uporabo biogoriv za proizvodnjo električne energije ter energije za ogrevanje in hlajenje bo natančneje določala zakonodaja, ki jo pripravlja Ministrstvo za infrastrukturo.

Vir: Ministrstvo za okolje in prostor

**Koncesija za rabo termalne vode za ogrevanje in potrebe kopališča v Čateških Toplicah**

Vlada je izdala Uredbo o koncesiji za rabo termalne vode iz vrtine V-18/18 za ogrevanje in potrebe kopališča v Čateških Toplicah. Uredba ureja predmet, obseg in območje koncesije, pogoje za pridobitev koncesije, obveznosti koncesionarja glede izvajanja koncesije, plačilo za koncesijo, vsebino koncesijske pogodbe, s katero se podrobneje uredijo medsebojna razmerja med koncedentom in koncesionarjem, in nadzor nad izvajanjem koncesije. Obseg vodne pravice, izražen kot največja dovoljena letna količina rabe termalne vode iz vrtine V-18/18, je 400.000 m3/leto.

Vir: Ministrstvo za okolje in prostor

**Vlada Republike Slovenije sprejela letni program izobraževanja odraslih**

Vlada Republike Slovenije je na današnji seji sprejela Letni program izobraževanja odraslih Republike Slovenije za leto 2021. Z njim se določajo izobraževalni programi in dejavnosti, ki se bodo izvajale in financirale iz državnega proračuna v letu 2021. V ta namen se bo zagotovilo dobrih 87,5 milijona evrov.

Letni program izobraževanja odraslih vključuje izobraževanje, izpopolnjevanje, usposabljanje in učenje oseb, ki so izpolnile osnovnošolsko obveznost, pri čemer se pri pridobivanju javno veljavne izobrazbe omejuje na izobraževanje odraslih po programih osnovnošolskega, poklicnega, srednjega strokovnega, gimnazijskega in višjega strokovnega izobraževanja.

Ciljne skupine, ki jih opredeljuje Letni program izobraževanja odraslih 2021, so:

* brezposelni: prednostna skupina so starejši od 50 let, ki nimajo poklicne ali strokovne izobrazbe ali imajo manj ključnih ali poklicnih zmožnosti;
* zaposleni:
	1. prednostna skupina so starejši od 45 let z dokončano manj kakor štiriletno srednjo šolo ali s slabšimi ključnimi ali poklicnimi zmožnostmi,
	2. zaposleni, ki zaradi posebnih psihofizičnih zahtev nekega poklica tega ne morejo več opravljati, ko dosežejo določeno starost;
* manj izobraženi in druge ranljive skupine, kakor so osipniki in mladi, ki zgodaj opustijo šolanje, socialno ogroženi, priseljenci, Romi, starejši odrasli, migranti, invalidi in obsojenci;
* druge skupine odraslih, ki imajo omejene možnosti dostopa do socialnih, kulturnih in ekonomskih dobrin, kakor so na primer kmetje in prebivalstvo iz manj razvitih regij.

Vir: Ministrstvo za izobraževanje, znanost in šport

**Načrt vlaganj občin Postojna in Pivka v gradnjo infrastrukture lokalnega pomena**

Vlada je potrdila Načrt vlaganj občine Postojna v gradnjo infrastrukture lokalnega pomena za izvajanje gospodarskih javnih služb varstva okolja za leto 2021 in Načrt vlaganj občine Pivka v gradnjo infrastrukture lokalnega pomena za izvajanje gospodarskih javnih služb varstva okolja za leto 2021. Na podlagi potrjenih načrtov sta občini upravičeni do deleža koncesijske dajatve za rabo naravnih vrednot Postojnski jamski sistem in Predjamski jamski sistem, ki pripada državi, in sicer v višini, ki je določena z Uredbo o koncesiji za rabo naravnih vrednot Postojnski in Predjamski jamski sistem.

Občina Postojna nadaljuje projekt Urejanje komunalne infrastrukture v Hraščah. Z navedenim projektom se z ločenim kanalizacijskim omrežjem opremlja aglomeracija 1477 Hrašče, katere skupna obremenitev je 711 populacijskih enot (PE). Hkrati se obnavlja in dograjuje tudi vodovodno omrežje ter sanacija cest. Trenutno je delež priključenosti na javno kanalizacijo in ČN v aglomeraciji 0, saj v aglomeraciji ni javne kanalizacije. Za leto 2021 je predvideno priključevanje na zgrajeno omrežje. Po izvedeni investiciji bo tako 398 PE na novo priključenih na javno kanalizacijo z zagotovljenim čiščenjem. Obremenitev aglomeracije se bo čistila na centralni čistilni napravi Postojna. Opremljanje aglomeracije je načrtovano v rokih, kot so predpisani v Uredbi o odvajanju in čiščenju komunalne odpadne vode.

Občina Pivka načrtuje nadaljevanje projekta Obnova in dogradnja vodovodnega sistema za Postojno in Pivko. V Skladu z operativnim programom oskrbe s pitno vodo se bo zagotovila ustrezna infrastruktura za oskrbo s pitno vodo in zmanjšanje vodnih izgub na velikih sistemih. Občina načrtuje tudi tri projekte s področja izgradnje infrastrukture za odvajanje in čiščenje komunalne odpadne vode. S projektom Izgradnja kanalizacije v aglomeraciji Pivka se načrtuje izgradnja fekalne kanalizacije v aglomeraciji 1257 - Pivka, s priklopom na že zgrajeno kanalizacijo aglomeracije 1258 - Pivka. S projektom Izgradnja kanalizacije v aglomeraciji Klenik je predvidena izgradnja fekalne kanalizacije 1254 - Klenik, ki se priključuje na že zgrajeno kanalizacijsko omrežje aglomeracije 1258 - Pivka ter nadalje na že zgrajeno čistilno napravo Pivka. S projektom Izgradnja kanalizacije v aglomeraciji 1262 Trnje, je predvidena izgradnja fekalne kanalizacije v aglomeraciji Trnje, ki se priključuje na že zgrajeno kanalizacijsko omrežje aglomeracije 1258 - Pivka ter nadalje na že zgrajeno čistilno napravo Pivka. Opremljanje vseh treh aglomeracij, kjer bodo potekali projekti za odvajanje komunalne odpadne vode (1258 – Pivka, 1254 - Klenik, in 1262 Trnje) in ima vsaka od navedenih aglomeracij skupno obremenitev, manjšo od 500 PE, je načrtovano v rokih, kot so predpisani v Uredbi o odvajanju in čiščenju komunalne odpadne vode. S projektom Izgradnja kanalizacije v Slovenski vasi se bo sočasno z izvedbo vodovoda Selce-Slovenska vas, izvedlo tlačni vod fekalne kanalizacije za Slovensko vas kot končna faza, ki se priključuje na že zgrajeno kanalizacijsko omrežje aglomeracije 1258 Pivka ter nadalje na že zgrajeno čistilno napravo Pivka. S projektom Hidravlična izboljšava vodovoda Kal, Ravne, Šmihel in Mala Pristava se bo zagotovila nemotena oskrba s pitno vodo, saj je bilo ugotovljeno, da prihaja do velikih izgub na omrežju zaradi puščanja. V letu 2021 je predvideno, da se za omenjene posege izdelata študija in projektna dokumentacija, izgradnja pa je načrtovana v letih 2022 in 2023.

Vir: Ministrstvo za okolje in prostor

**Vlada določila kvote pravic proračunske porabe za drugo trimesečje 2021**

Vlada je določila kvote pravic proračunske porabe za obdobje od aprila do junija 2021 po skupinah neposrednih proračunskih uporabnikov. Neposredni uporabniki proračuna smejo plačevati obveznosti v obsegu, ki ga za drugo trimesečje proračunskega leta 2021 potrdi vlada.

Ministrstvo za finance je v skladu z Zakonom o javnih financah ter Pravilnikom o postopkih za izvrševanje proračuna Republike Slovenije pripravilo predlog obsega proračunske porabe po skupinah neposrednih uporabnikov proračuna oziroma kvote za obdobje od aprila do junija 2021.

Pri določanju predloga kvote za drugo trimesečje 2021 je Ministrstvo za finance upoštevalo predvidene pravice porabe neposrednih proračunskih uporabnikov v Spremembah proračuna Republike Slovenije za leto 2021, evidentirane prevzete obveznosti neposrednih uporabnikov proračuna, likvidnostne možnosti proračuna in dinamiko porabe proračunskih sredstev v preteklih letih.

Predlagana kvota za drugo trimesečje 2021 znaša 3,7 milijarde evrov, kar je 27,6 % vseh pravic porabe, kot izhajajo iz Sprememb proračuna Republike Slovenije za leto 2021.

Vir: Ministrstvo za finance

**Nominacija čebelarstva v Sloveniji za vpis na UNESCO Reprezentativni seznam nesnovne kulturne dediščine človeštva**

Vlada se je na današnji seji seznanila s potekom priprav in dala soglasje k nominaciji čebelarstva v Sloveniji za vpis na UNESCO Reprezentativni seznam nesnovne kulturne dediščine človeštva. Nominacija, ki jo je na današnji seji sprejela vlada, temelji na enotah nesnovne dediščine, vpisanih v Register nesnovne kulturne dediščine med 2018 in 2020, in sicer: čebelarstvo, poslikavanje panjskih končnic, prevozno čebelarstvo, izdelovanje panjev in čebelnjakov, vzreja čebeljih matic kranjske čebele, apiterapija, izdelovanje malih kruhkov in lesenih modelov, lectarstvo. Pripravljena je v angleškem jeziku kot uradnem jeziku UNESCO, njen naslov je ''Beekeeping in Slovenia, A Way of Life'', v slovenskem prevodu ''Čebelarstvo v Sloveniji, način življenja''.

Ideja o vpisu slovenskega čebelarstva v nacionalni register se je izoblikovala leta 2015 in se je skozi čas na podlagi pobude individualnih nosilcev s terena in predstavnikov lokalnih skupnosti razvijala ter pripeljala do skupnega prepričanja o pomembnosti čebelarske dediščine v Sloveniji. Kot reprezentativna organizacija posameznih čebelarjev in čebelarskih skupin se je v delo vključila Čebelarska zveza Slovenije s svojimi strokovnimi službami, s čimer je dozorela ideja o pripravi nominacije za vpis čebelarske dediščine na Reprezentativni seznam. Ob podpori ministrstva, Slovenskega etnografskega muzeja (Koordinatorja varstva nesnovne kulturne dediščine) in Čebelarskega muzeja iz Radovljice so se priprave projekta nominacije nadaljevale, predstavniki skupnosti so bili pri svojih odločitvah povsem neodvisni, ministrstvo pa je skupaj s koordinatorjem skrbelo za strokovno in formalno podporo.

S soglasjem k nominaciji je vlada naložila Ministrstvu za kulturo vodenje postopkov in pooblastila stalno predstavnico Slovenije pri UNESCO za podpis nominacije, s tem je izpolnjen pogoj za oddajo nominacije sekretariatu v Parizu, rok zanjo je 31. marca 2021.

Vir: Ministrstvo za kulturo

**Sprememba izhodiščne vrednosti projekta »Ureditev prostorov Gregorčičev drevored 3, Postojna« v veljavnem Načrtu razvojnih programov 2021-2024**

Vlada je sprejela sklep, da se v veljavnem Načrtu razvojnih programov 2021-2024 spreminja izhodiščna vrednost projekta št. 3130-18-0009 z nazivom »Ureditev prostorov Gregorčičev drevored 3, Postojna«.

Projekt je bil v veljavni Načrt razvojnih programov 2018-2021 s sklepom Vlade uvrščen 24. 4. 2018. Z Dokumentom identifikacije investicijskega projekta (potrjen je bil maja 2017, na njegovi osnovi pa narejen prenos upravljanja stavbe v lasti Republike Slovenije iz MNZ na MJU), se je oblikovala le groba ocena potrebnih obnovitvenih del. Glede na potrebe po prostorski rešitvi organov in obnovi nepremičnine, je bila izdelana dokumentacija za pridobitev gradbenega dovoljenja in izvedbo, kar je bilo osnova za pridobitev izvajalca GOI del. Dejanska razsežnost potrebne obnove oziroma nujnih posegov za vzpostavitev ustreznih in predvsem varnih delovnih pogojev v objektu pa se je izkazala šele po začetku rušitvenih del in odstranitvi neustreznih sanacijskih del na objektu v preteklih obdobjih.

Z dodatno naročenimi raziskavami tako geomehanike, ostrešja in predvsem nosilnih konstrukcij se je pokazalo, da je objekt v neprimerno slabšem stanju, kot se je sprva predvidevalo. Ob upoštevanju vseh dodatnih podatkov tako iz projektne dokumentacije starega objekta (pridobljene s strani Zavoda za varstvo kulturne dediščine iz arhiva v Rimu), kot raziskav objekta izdelanih s strani strokovnih institucij, izdelanih dodatnih izračunih in dodatni projektni dokumentaciji je ocena stroškov kompletne prenove 2.712.526,65 evrov, kar je upoštevano v novelaciji investicijskega programa, izdelani oktobra 2020.

Upoštevane so vse spremembe in dodatna dela, ki so nujna za statično varen objekt, racionalno uporabo prostorov ter ohranitev obstoječih karakteristik spomeniško zaščitenega objekta. Kljub temu, da je objekt spomeniško zaščiten in zato zanj ne veljajo obveze po energetski sanaciji, se bo z vsemi ukrepi zagotovilo energetsko zelo soliden objekt, ki bo imel nizko porabo energije in prijazno okolje za delo zaposlenih in strank. Z dodatnimi konstrukcijami znotraj stavbe pa bodo pridobljeni tudi dodatni arhivski prostori in omogočen dostop gibalno oviranim osebam z izgradnjo osebnega dvigala.

Cilj projekta je reševanje prostorske problematike Upravne enote Postojna, Geodetske pisarne Postojna in pisarne Ajpes Postojna.

Vir: Ministrstvo za javno upravo

**Letno poročilo stalne koordinacijske skupine za promocijo Republike Slovenije**

Vlada Republike Slovenije se je seznanila z Letnim poročilom stalne koordinacijske skupine za promocijo Republike Slovenije.

Osnovni namen stalne koordinacijske skupine za promocijo RS je usklajevanje promocijskih aktivnosti države, skupno nastopanje in sodelovanje pri velikih promocijskih projektih. Skupina skrbi tudi za uveljavljanje znamke I Feel Slovenia na različnih znanstvenih, gospodarskih, političnih, kulturnih, športnih in drugih področjih.

Skupina se je v letu 2020 sestala dvakrat, in sicer 1. februarja ter 29.junija. Prioritetna tema je bilo Predsedovanje Svetu EU in druge promocijske aktivnosti.

Ena izmed pomembnejših tem lani je bila tudi Slovenska hiša Bruselj, skupina je obravnavala elaborat o njenem delovanju, a je vlada odstopila od tega projekta.

Stalna koordinacijska skupina bo z delom nadaljevala tudi v letu 2021.

Vir: Urad vlade za komuniciranje

**Vlada o inšpekcijskem nadzoru porabe proračunskih sredstev**

Vlada je danes sprejela Poročilo Ministrstva za finance o opravljenih postopkih inšpekcijskega nadzora nad porabo sredstev državnega proračuna v obdobju od 1. julija do 31. decembra 2019.

Poročilo je pripravil Urad Republike Slovenije za nadzor proračuna, ki kot organ v sestavi Ministrstva za finance izvaja naloge proračunskega inšpekcijskega nadzora.

Proračunska inšpekcija je v obdobju od 1. julija do 31. decembra 2019 izvajala 33 inšpekcijskih nadzorov, od tega jih je zaključila 18. V celotnem letu 2019 pa je izvedla 53 inšpekcijskih nadzorov (26 odstotkov več od načrtovanega), od tega je zaključila 38 nadzorov.

V primeru nadzorov, ki jih je inšpekcija izvedla v drugem polletju 2019, so nepravilnosti in pomanjkljivosti ugotovili pri 17 proračunskih uporabnikih oziroma v 32 odstotkov izvedenih nadzorov.

V celotnem letu 2019 je proračunska inšpekcija od 53 izvajanih nadzorov nepravilnosti in pomanjkljivosti ugotovila pri 25 proračunskih uporabnikih oziroma v 47 odstotkov vseh nadzorov.

Vir: Ministrstvo za finance

**Uredba o zaposlovanju družinskih članov diplomatskega in konzularnega osebja**

Vlada Republike Slovenije je izdala Uredbo o ratifikaciji Dogovora med Vlado Republike Slovenije in Vlado Združenega kraljestva Velika Britanija in Severna Irska o zaposlovanju družinskih članov diplomatskega in konzularnega osebja.

Diplomatom in drugemu osebju veleposlaništva in konzulata, ki so razporejeni v zunanjo službo, se praviloma na delu v tujini pridružijo tudi družinski člani. Ker se predvsem zakonec uslužbenca diplomatskega predstavništva ali konzulata odpove svoji karieri v času bivanja v tujini, se spodbuja možnost zaposlovanja teh družinskih članov. Dogovor tako ustvarja pravno podlago za zaposlovanje družinskih članov diplomatov.

Družinskemu članu se dovoli opravljanje pridobitne dejavnosti v državi sprejemnici v skladu z veljavno zakonodajo države sprejemnice in določbami tega dogovora.

Vir: Ministrstvo za zunanje zadeve

**Sporazum z Vlado Mongolije o odpravi vizumske obveznosti**

Vlada Republike Slovenije je izdala Uredbo o ratifikaciji Sporazuma med Vlado Republike Slovenije in Vlado Mongolije o odpravi vizumske obveznosti za kratkoročno bivanje za imetnike diplomatskih in službenih/uradnih potnih listov.

Sporazum se nanaša na imetnike diplomatskih in službenih potnih listov, ne glede na njihov namen potovanja. Bivanje za imetnike diplomatskih in službenih potnih listov na ozemljih pogodbenic ne sme presegati 90 dni v katerem koli 180-dnevnem obdobju. Osebe, na katere se sporazum nanaša, morajo spoštovati zakonodaje druge pogodbenice.

Vir: Ministrstvo za zunanje zadeve

**Vlada se je seznanila z informacijo o pristopu Švice in Finske k Natovemu centru odličnosti za kibernetsko obrambo**

Natov center odličnosti za kibernetsko obrambo (Nato CCD COE), ki ima sedež v Talinu v Estoniji, je bil s podpisom operativnega in funkcionalnega memoranduma ustanovljen leta 2008.

Švica in Finska sodelujeta v Nato CCD COE. Ker državi nista članici Nata, v Nato CCD COE sodelujeta kot udeleženki, ki prispevata k njegovemu delovanju. V ta namen sta z ostalimi državami sponzorkami podpisali ustrezna tehnična dogovora. S podpisom tehničnih dogovorov sta se Švica in Finska strinjali z vsebino funkcionalnega in operativnega memoranduma, države sponzorke pa so se strinjale s pomembnostjo njunega prispevka k delovanju Nato CCD COE.

Republika Slovenija v času podpisa obeh tehničnih dogovorov še ni bila polnopravna članica Nato CCD COE, zato ni sodelovala v postopku njunega podpisovanja. Z izjavo Republika Slovenije potrjuje, da s pristopom k Nato CCD COE razume in se strinja oz. prevzema že obstoječe tehnične dogovore, vključno s tehničnima dogovoroma za Republiko Finsko in Švico.

S podpisom izjave za Republiko Slovenijo ne bodo nastale nove finančne posledice.

Vir: Ministrstvo za obrambo

**Vlada zagotovila prispevek za Sklad Združenih narodov za otroke (UNICEF) za leto 2021**

Vlada je sklenila, da se za leto 2021 zagotovi za Sklad Združenih narodov za otroke (UNICEF) prispevek v višini 30.400 USD. Republika Slovenija nakazuje za dejavnost in aktivnosti UNICEF svoj letni prispevek od leta 2002. Slovenija si namreč ves čas aktivno prizadeva za varstvo in promocijo otrokovih pravic, tako na svojem območju kot tudi širše, v mednarodni skupnosti, s plačilom letnega prispevka pa izražamo podporo delovanju UNICEF-a ter priznanje delu in dosežkom te organizacije pri varstvu pravic otrok.

Vir: Ministrstvo za delo, družino, socialne zadeve in enake možnosti

**Mnenje vlade k predlogu Zakona o spremembah in dopolnitvah Zakona o zaščiti živali**

Vlada je sprejela Mnenje o predlogu Zakona o spremembah in dopolnitvah Zakona o zaščiti živali (ZZZiv-E), skrajšani postopek, ki ga je Državnemu zboru RS v obravnavo in sprejem predložila skupina poslank in poslancev (prvopodpisana mag. Meira Hot), in ga pošlje Državnemu zboru RS.

Skupina poslank in poslancev je 24. februarja 2021 v Državni zbor vložila predlog Zakona o spremembah in dopolnitvah Zakona o zaščiti živali (ZZZiv-E) in predlagala sprejem po skrajšanem postopku. Predlagatelji želijo s predlaganimi spremembami in dopolnitvami uveljaviti označevanje psov do osmega tedna starosti in uvesti označevanje mačk z mikročipom, prepovedati usmrtitve živali zaradi pridobivanja kož in krzna in prepovedati usmrtitev zdravih zapuščenih živali v zavetiščih, prepovedati privezovanje psov na verige z uveljavitvijo 1. januar 2022. Nadalje predlagatelji želijo finančno razbremeniti občine s predlaganim prenosom dela stroškov oskrbe zapuščenih živali na Republiko Slovenijo in zvišati kazni za prekrške.

Nekatere predlagane rešitve v poslanskem predlogu ZZZiv so ustrezne, večina predlaganih sprememb in dopolnitev Zakona o zaščiti živali pa bi le delno dosegla zastavljene cilje. Nekatere predlagane rešitve poslanskega zakona zaradi nejasnosti odpirajo možnosti različnega tolmačenja predpisa, kar je tudi v nasprotju z načelom o jasnosti in nedvoumnosti predpisov.

MKGP intenzivno pripravlja predlog, ki celoviteje ureja področje zaščite živali. Predlog MKGP tako vsebuje poleg nekaterih delnih rešitev, ki jih vsebuje poslanski predlog še rešitve zaradi uskladitve z določbami novele SPZ, celovitejšo ureditev področja zapuščenih živali (omejitev posedovanja nekaterih vrst živali, temeljna znanja za skrbnike živali in tiste, ki opravljajo kakršnokoli dejavnost povezano z živalmi), ter rešitve, ki so nastale zaradi potrebe bo boljšem izvajanju predpisov s področja zaščite živali.

Predlog natančnejše določa sledljivosti izvora psa (označevanje pasjih mladičev pri prvem lastniku v leglu; regulacija oglaševanja na spletu), uvaja odgovorno lastništvo mačk, predlaga omejitev posedovanja „eksotičnih vrst“ živali zaradi zaščite življenja, zdravja in dobrobiti živali, zaradi varovanja zdravja in življenja ljudi ter ohranjanja narave (prehodno obdobje dve leti od uveljavitve zakona), uvaja zahtevo o temeljnih znanjih glede potreb in oskrbe živali za skrbnike in osebe, ki se ukvarajjo z dejavnostmi, ki vključujejo oskrbo ali ravnanje z živalmi, dopolnjuje določbe v zvezi z nevarnimi psi. Predlog zakona prepoveduje privezovanje psov (z izjemami) in daljšim prilagoditvenim obdobjem (1. januar 2023), usmrtitve zdravih zapuščenih živali v zavetiščih, usmrtitve živali zaradi pridobivanja kož ali krzna;in daje nadzornim organom možnost izreka višjih kazni za prekrške. Predlog tudi določa noslice stroškov za zapušpen živali, ki se delijo med občine, imetnike zavetišč in Republiko Slovenijo.

Vlada zaradi zgoraj navedenega meni, da predlagane delne spremembe zakona ne bi bile smotrne (tudi z vidika porabe finančnih sredstev) in kljub temu, da so nekatere rešitve ustrezne, Zakona o spremembah in dopolnitvah Zakona o zaščiti živali v predlagani obliki ne podpira.

Vir: Ministrstvo za kmetijstvo, gozdarstvo in prehrano

**Vlada podprla dvig zneska delnega plačila za izgubljeni dohodek**

Vlada je sprejela mnenje k predlogu Zakona o spremembi Zakona o starševskem varstvu in družinskih prejemkih, ki ga je Državnemu zboru predložila skupina poslank in poslancev, s prvopodpisanim Aleksandrom Reberškom.

Predlog sprememb Zakona o starševskem varstvu in družinskih prejemkih predvideva, da se znesek delnega plačila za izgubljeni dohodek poviša na višino bruto minimalne plače. Gre za osebni prejemek, ki ga prejme eden od staršev ali druga oseba, kadar zapusti trg dela ali začne delati krajši delovni čas od polnega zaradi nege in varstva otroka. Do delnega plačila je upravičen tudi zakonec ali zunajzakonski partner, kadar dejansko neguje in varuje otroka svojega zakonca ali zunajzakonskega partnerja, če te pravice ne koristi mati oziroma oče otroka in izpolnjuje druge s tem zakonom predpisane pogoje. Delno plačilo za izgubljeni dohodek je mogoče koristiti tudi v polovičnem obsegu ur.

Višina delnega plačila za izgubljeni dohodek je 751,77 eurov mesečno. Če eden od staršev dela s krajšim delovnim časom od polnega, mu pripada sorazmerni del delnega plačila za izgubljeni dohodek. Delno plačilo za izgubljeni dohodek se je v letu 2019 uskladilo za 2,4 odstotka.

Resolucija o družinski politiki med ukrepi na področju starševskega varstva in družinskih prejemkov predvideva tudi zvišanje zneska DPID na znesek minimalne plače po predpisu, ki ureja minimalno plačo, zato Vlada vsebino predloga podpira. Na letni ravni bo taka sprememba zakona predstavlja za cca 2,7 milijonov evrov dodatnih finančnih posledic.

Vir: Ministrstvo za delo, družino, socialne zadeve in enake možnosti

**Vlada soglaša s predlogi amandmajev k Stanovanjskemu zakonu**

Vlada soglaša s predlogi amandmajev k Predlogu zakona o spremembah in dopolnitvah Stanovanjskega zakona. S predlaganimi amandmaji se v večjem delu upoštevajo predlogi in pripombe Zakonodajno-pravne službe Državnega zbora, ki so pretežno nomotehnične narave.

Vsebinsko je dodan stavek v 112 a členu, kjer je dodano, da mora lastnik pred odpovedjo najemne pogodbe pisno opomniti najemnika o kršitvi najemne pogodbe v skladu s tretjim in četrtim odstavkom 103. člena tega zakona. Namen take ureditve je, da se najemnika pravočasno seznani z možnostjo odpovedi pogodbe in načinom odprave odpovednega razloga, da lahko najemnik z ustreznim ravnanjem pogodbo ohrani v veljavi in tako prepreči neugodne posledice. Enako se ureja varstvo najemnika tudi v postopku odpovedi najemne pogodbe preko naloga za izpraznitev stanovanja v primeru neplačila najemnine ali stroškov.

Vir: Ministrstvo za okolje in prostor

**Preprečili bomo dodatna tveganja za onesnaženje pitne vode**

Vlada soglaša s predlogom amandmaja k dopolnjenemu Predlogu Zakona o spremembah in dopolnitvah zakona o vodah. Amandma je predlagalo Ministrstvo za okolje in prostor (MOP). MOP je predlagal črtanje 4. člena novele, in sicer zato, da preprečimo dodatna tveganja za onesnaženje pitne vode.

Vlada soglaša, da se 4. člen novele izvzame iz Zakona o spremembah in dopolnitvah Zakona o vodah (ZV-1G), ki je v obravnavi v Državnem zboru RS. Gre za 69. člen Zakona o vodah, s katerim bi bilo pod določenimi strogimi pogoji izjemoma možno graditi objekte in naprave na vodovarstvenem območju. Gre za objekte in naprave, ki so namenjeni proizvodnji, v katere so vključene nevarne snovi in za katere je v skladu s predpisi na področju varstva okolja treba pridobiti okoljevarstveno soglasje ter objektov in naprav za odlaganje odpadkov. Da ne bi prišlo, do možnosti gradnje objektov in naprav, ki bi potencialno lahko ogrozili vodne vire, so bile v 4. členu ZV-1G še dodatne varovalke, in sicer bi morala biti takšna gradnja dopuščena v podzakonskem aktu, ki opredeljuje vodovarstveno območje in takšna gradnja ne bi imela bistvenega vpliva na zdravstveno ustreznost voda. Glede na številna opozorila strokovnih organizacij in posameznikov, da takšna izjema potencialno dodatno ogroža vodne vire, podpisniki tega amandmaja predlagajo črtanje izjeme, s čimer vlada soglaša.

Vir: Ministrstvo za okolje in prostor

**Vlada soglaša s predlogi amandmajev k noveli Zakona o tujcev**

Vlada Republike Slovenije soglaša s predlogi amandmajev k Predlogu zakona o spremembah in dopolnitvah Zakona o tujcih, druga in tretja obravnava.

Predloge amandmajev je pripravilo Ministrstvo za notranje zadeve in sledijo tudi pripombam Zakonodajno-pravne službe Državnega zbora. Nanašajo se na uskladitev besedila glede pristojnosti za odločanje (z vlade na državni zbor) in uskladitev glede izkazovanja zadostnih sredstev za preživljanje za podaljšanje in izdajo nadaljnjega dovoljenja za prebivanje. Dokazila, s katerimi lahko tujec izkazuje ta pogoj, se enačijo z dokazili, ki se lahko predložijo kot dokaz v postopku izdaje prvega dovoljenja za začasno prebivanje.

Vir: Ministrstvo za notranje zadeve

**Predlogi aktov v povezavi z epidemijo COVID-19**

**Poročilo glede opravljenih nadzorov Zdravstvenega inšpektorata Republike Slovenije v zvezi z nadzorom (SARS-CoV-2)**

V obdobju od 15. do 21. marca 2021 je bilo skupno število opravljenih nadzorov vseh inšpekcijskih organov, določenih v PKP7, 3.397. Izrečenih je bilo 35 prekrškovnih sankcij, 371 opozoril po Zakonu o prekrških in 123 upravnih ukrepov.

Zdravstveni inšpektorat RS je od tega opravil 1.034 nadzorov, izrekel pa 15 prekrškovnih sankcij, 75 opozoril po Zakonu o prekrških in 14 upravnih ukrepov.

Vir: Ministrstvo za zdravje

**Poročilo o izvajanju nadzora cepljenja proti (SARS-CoV-2)**

Zdravstveni inšpektorat RS nadzore opravlja na podlagi prijav. V preteklem tednu so prejeli 5 novih prijav, v teku je 12 postopkov.

Vir: Ministrstvo za zdravje

**Poročilo o ukrepih Policije za preprečevanje širjenja SARS-CoV-2**

Vlada Republike Slovenije je obravnavala Poročilo o ukrepih Policije za preprečevanje širjenja novega koronavirusa (SARS-CoV-2).

Od 16. do 22. marca 2021 je policija prejela 38 prijav o kršitvah odloka, lastnih ugotovitev o kršitvah je bilo 822. Izrekla je 663 opozoril ali ukazov po ZNPPol ali ZNB in uvedla 241 prekrškovnih postopkov po ZNB (PKP5). Policija je v tem obdobju na meji vročila 3864 potrdil o napotitvi v karanteno na domu, kar je za 4 odstotke manj kot teden prej. Glede na državo prihoda je bilo največ napotitev v karanteno na domu izročenih za osebe, ki so pripotovale iz Bosne in Hercegovine (2154), Hrvaške (444), Kosova (389) in Srbije (222). Na mejnih prehodih in kontrolnih točkah je policija zavrnila 143 oseb, kar je za en odstotek manj kot teden dni prej.

V tem času je bilo obravnavanih 67 oseb, ki so nedovoljeno prestopile zunanjo mejo. Letos do 22. marca je policija obravnavala 1015 nezakonitih migrantov. Obravnavala je 28 primerov, v katerih je bilo prijetih 36 tihotapcev ljudi (31 tujcev in pet slovenskih državljanov) z 223 nezakonitimi migranti. Za 28 tihotapcev ljudi je bil odrejen pripor.

Vir: Ministrstvo za notranje zadeve

**Uredba o ocenjevanju javnih uslužbencev za leto 2020 zaradi posledic epidemije COVID-19**

Vlada Republike Slovenije je izdala Uredbo o ocenjevanju javnih uslužbencev za leto 2020 zaradi posledic epidemije COVID-19 ter jo objavi v Uradnem listu Republike Slovenije.

Uredba o napredovanju javnih uslužbencev v plačne razrede določa, da se javne uslužbence, ki so pri proračunskem uporabniku zaposleni za določen ali nedoločen čas, za polni delovni čas ali delovni čas, krajši od polnega delovnega časa, oceni enkrat letno. Oceno javnega uslužbenca določi odgovorna oseba oziroma nadrejeni javnega uslužbenca po pooblastilu odgovorne osebe. Postopek ocenjevanja javnega uslužbenca se izvede najkasneje do 15. marca.

Uredba o napredovanju javnih uslužbencev v plačne razrede določa, da se pri postopku ocenjevanja ocenijo javni uslužbenci, ki so v prejšnjem koledarskem letu opravljali delo najmanj šest mesecev. Ocenijo se tudi tisti javni uslužbenci, ki so zaradi napotitve s strani delodajalca odsotni več kot šest mesecev in ki so odsotni več kot šest mesecev zaradi poškodbe pri delu, poklicne bolezni in starševskega varstva (porodniški dopust).

Osnovno pravilo, ki ga določa Uredba o napredovanju javnih uslužbencev v plačne razrede za pridobitev ocene je, da je javni uslužbenec v preteklem koledarskem letu opravljal delo najmanj šest mesecev.

Uredba o napredovanju javnih uslužbencev v plačne razrede pa določa tudi izjeme, ko se javni uslužbenec oceni, čeprav dela v preteklem koledarskem letu ni opravljal najmanj šest mesecev, in sicer v naslednjih primerih:

* napotitev s strani delodajalca,
* poškodba pri delu,
* poklicna bolezen in
* starševsko varstvo (porodniški dopust).

V letu 2020 pa javni uslužbenci niso opravljali dela tudi iz drugih razlogov, na katere je vplivala epidemija COVID-19 (zaradi odrejene karantene, višje sile, ki je posledica obveznosti varstva otrok zaradi zaprtja vrtcev in šol in drugih objektivnih razlogov ali nemožnosti prihoda na delo zaradi ustavitve javnega prevoza ali zaprtja mej s sosednjimi državami, zaradi odrejenega čakanja na delo ali zaradi okužbe z virusom SARS-CoV-2).

Glede na to, da javni uslužbenci na navedene odsotnosti z dela niso mogli vplivati in da Uredba o napredovanju javnih uslužbencev v plačne razrede med izjemami ne določa naštetih razlogov, se predlaga sprejem Uredbe, ki bo za leto 2020 omogočila ocenitev javnih uslužbencev tudi v primerih odsotnosti z dela iz razlogov, na katere je vplivala epidemija COVID-19.

Pri postopku ocenjevanja za leto 2020 se bodo tako ocenili tudi tisti javni uslužbenci, ki so bili v letu 2020 odsotni več kot šest mesecev zaradi odrejene karantene, višje sile, ki je posledica obveznosti varstva otrok zaradi zaprtja vrtcev in šol in drugih objektivnih razlogov ali nemožnosti prihoda na delo zaradi ustavitve javnega prevoza ali zaprtja mej s sosednjimi državami, zaradi odrejenega čakanja na delo ali zaradi okužbe z virusom SARS-CoV-2. Ti javni uslužbenci se za leto 2020 ocenijo v 30 dneh od uveljavitvi te uredbe.

Ocena javnega uslužbenca, pridobljena v skladu s to uredbo, se bo upoštevala pri preverjanju izpolnjevanja pogojev za napredovanje v višji plačni razred že v letošnjem letu. Ostale določbe sistemske ureditve ocenjevanja in ugotavljanja pogojev za napredovanje v višji plačni razred, kot so določene z Zakonom o sistemu plač v javnem sektorju in Uredbo o napredovanju javnih uslužbencev v plačne razrede ostajajo nespremenjene.

Vir: Ministrstvo za javno upravo

**Med splošnimi izjemami za vstop v Slovenijo se črta negativni HAG test**

Vlada Republike Slovenije je izdala Odlok o spremembah in dopolnitvi Odloka o določitvi pogojev vstopa v Republiko Slovenijo zaradi zajezitve in obvladovanja nalezljive bolezni COVID-19 in ga objavi v Uradnem listu Republike Slovenije. Spremembe odloka začnejo veljati naslednji dan po objavi v Uradnem listu in veljajo do 2. aprila 2021.

**Vstop v Slovenijo mogoč samo z negativnim rezultatom PCR testa, enako velja za prekinitev karantene**

Med splošnimi izjemami oziroma dokazili za vstop v Slovenijo brez napotitve v karanteno na domu se črta negativni rezultat HAG testa. Tako oseba ob vstopu v Slovenijo ne bo napotena v karanteno na domu, če bo predložila:

1. negativni rezultat PCR testa, ki ni starejši od 48 ur od odvzema brisa in je opravljen v državi članici Evropske unije ali schengenskega območja ali pri organizacijah oziroma pri posameznikih v tretjih državah, ki jih Inštitut za mikrobiologijo in imunologijo in Nacionalni laboratorij za zdravje, okolje in hrano (NLZOH) prepoznata kot ustrezne in so objavljeni na spletni strani NLZOH,
2. potrdilo o pozitivnem rezultatu PCR testa, ki je starejši od 21 dni, vendar ni starejši od šest mesecev ali potrdilo zdravnika, da je prebolela COVID-19 in od začetka simptomov ni minilo več kot šest mesecev ali
3. dokazilo o cepljenju zoper COVID-19, s katerim dokazuje, da je od prejema drugega odmerka cepiva proizvajalca Biontech/Pfizer preteklo najmanj sedem dni ali proizvajalca Moderna najmanj 14 dni, oziroma od prejema prvega odmerka cepiva proizvajalca AstraZeneca najmanj 21 dni.

Potrdila o testiranju iz 2. točke se upoštevajo, če so bila izdana v državah članicah Evropske unije oziroma schengenskega območja ali pri organizacijah oziroma pri posameznikih v tretjih državah, ki jih Inštitut za mikrobiologijo in imunologijo in NLZOH prepoznata kot ustrezne in so objavljeni na spletni strani NLZOH. Potrdilo zdravnika iz 2. točke pa se upošteva, če je bilo izdano v državah članicah Evropske unije oziroma schengenskega območja.

Tudi karanteno na domu lahko oseba prekine samo z negativnim rezultatom PCR testa.

Pripadniki Slovenske vojske, policije ali uslužbenci državnega organa, ki se vračajo z napotitve na delo v tujini, ter uslužbenci državnih organov na službeni poti v tujini, morajo po prihodu opraviti testiranje z negativnim PCR testom.

Ostaja pa sedemdnevni negativni rezultat HAG testa med dokazili za vstop v Slovenije za pet kategorij (dnevni delovni migrant, dnevni šolar, starejši od 13 let, oseba, ki prevaža dnevnega šolarja, oseba, naročena na zdravstveno storitev v Sloveniji, in oseba, ki prihaja iz druge članice Evropske unije ali schengenskega območja, kjer je opravljala varstvo in pomoč …).

**Dvolastniki ali najemniki zemljišča v obmejnem območju za prestop meje ne bodo potrebovali sedemdnevnega negativnega testa**

Tako se vstop v Slovenijo brez napotitve v karanteno na domu dovoli tudi dvolastniku ali najemniku zemljišča v obmejnem območju ali na obeh straneh državne meje, ki prehaja državno mejo s sosednjo državo zaradi opravljanja kmetijsko-poljedelsko-gozdarskih del in se vrača čez mejo najkasneje v desetih urah po prehodu meje.

**Rdeči seznam držav**

**Pri državah članicah EU oziroma schengenskega območja so spremembe pri Avstriji, Danski, Finski, Franciji, Italiji, Norveški in Španiji. Pri tretjih državah sta črtani Malezija in** Sveti Vincencij in Grenadine.

* **države članice EU oziroma schengenskega območja**
1. Andora
2. Avstrija vse administrativne enote, razen administrativne enote Predarlska
3. Belgija
4. Bolgarija
5. Ciper
6. Češka
7. Danska (samo posamezne administrativne enote): administrativne enote Hovedstaden, Sjælland in Syddanmark
8. Estonija
9. Finska (samo posamezne administrativne enote): vse administrativne enote, razen administrativne enote Severna in Vzhodna Finska
10. Francija: vse administrativne enote celinske Francije in vsa čezmorska ozemlja, razen čezmorskega ozemlja Guyane
11. Grčija
12. Hrvaška
13. Irska (samo posamezne administrativne enote): administrativna enota Vzhodna in Osrednja regija
14. Italija (samo posamezne administrativne enote): vse administrativne enote, razen administrativna enota Sardinija
15. Latvija
16. Lihtenštajn
17. Litva
18. Luksemburg
19. Madžarska
20. Malta
21. Monako
22. Nemčija
23. Nizozemska
24. Norveška (samo posamezne administrativne enote): administrativne enote Oslo, Vestfold og Telemark in Viken
25. Poljska
26. Portugalska (samo posamezne administrativne enote): avtonomna regija Madeira
27. Romunija
28. San Marino
29. Slovaška
30. Španija (samo posamezne administrativne enote): vse administrativne enote, razen administrativnih enot Kantabrija, Extremadura, Galicija, Balearski otoki, Murcia in Navarra
31. Švedska
32. Švica
33. Vatikan
* **Tretje države**
1. Afganistan
2. Albanija
3. Alžirija
4. Angola
5. Antigva in Barbuda
6. Argentina
7. Armenija
8. Azerbajdžan
9. Bahrajn
10. Bangladeš
11. Barbados
12. Belize
13. Belorusija
14. Benin
15. Bocvana
16. Bolivija
17. Bosna in Hercegovina
18. Brazilija
19. Burkina Faso
20. Burundi
21. Butan
22. Čad
23. Čile
24. Črna gora
25. Demokratična republika Kongo
26. Dominikanska republika
27. Egipt
28. Ekvador
29. Ekvatorialna Gvineja
30. Eritreja
31. Esvatini
32. Etiopija
33. Filipini
34. Gabon
35. Gambija
36. Gana
37. Gruzija
38. Gvajana
39. Gvatemala
40. Gvineja
41. Gvineja Bissau
42. Haiti
43. Honduras
44. Indija
45. Indonezija
46. Irak
47. Iran
48. Izrael
49. Jamajka
50. Jemen
51. Jordanija
52. Južna Afrika
53. Južni Sudan
54. Kamerun
55. Kanada
56. Katar
57. Kazahstan
58. Kenija
59. Kirgizija
60. Kolumbija
61. Komori
62. Kosovo
63. Kostarika
64. Kuba
65. Kuvajt
66. Lesoto
67. Libanon
68. Liberija
69. Libija
70. Madagaskar
71. Malavi
72. Maldivi
73. Mali
74. Maroko
75. Mavretanija
76. Mehika
77. Moldavija
78. Mongolija
79. Mozambik
80. Namibija
81. Nepal
82. Niger
83. Nigerija
84. Nikaragva
85. Oman
86. Pakistan
87. Panama
88. Papua Nova Gvineja
89. Paragvaj
90. Peru
91. Republika Kongo
92. Rusija
93. Salvador
94. Sao Tome in Principe
95. Savdska Arabija
96. Sejšeli
97. Senegal
98. Severna Koreja
99. Severna Makedonija
100. Sierra Leone
101. Sirija
102. Slonokoščena obala
103. Somalija
104. Srbija
105. Srednjeafriška republika
106. Surinam
107. Sveta Lucija
108. Tadžikistan
109. Tanzanija
110. Togo
111. Trinidad in Tobago
112. Tunizija
113. Turčija
114. Turkmenistan
115. Ukrajina
116. Urugvaj
117. Uzbekistan
118. Venezuela
119. Vzhodni Timor
120. Zambija
121. Združene države Amerike
122. Združeni arabski emirati
123. Združeno kraljestvo Velike Britanije in Severne Irske
124. Zelenortski otoki
125. Zimbabve

Vir: Ministrstvo za notranje zadeve

**V Obalno-kraški, Goriški in Koroški regiji ponovna omejitev gibanja na regijo, gibanje ponoči omejeno med 22. in 5. uro**

Vlada Republike Slovenije je izdala Odlok o spremembah in dopolnitvi Odloka o začasni delni omejitvi gibanja ljudi in prepovedi zbiranja ljudi zaradi preprečevanja okužb s SARS-CoV-2 ter ga objavi v Uradnem listu Republike Slovenije. Odlok začne veljati naslednji dan po objavi v Uradnem listu in velja do 2. aprila 2021.

**Omejitev gibanja v treh rdečih regijah**

Tri statistične regije Obalno-kraška, Goriška in Koroška so obarvane rdeče. V teh regijah se zato ponovno uvede **omejitev gibanja na vsako posamezno regijo** (gibanje med občinami znotraj posamezne rdeče regije je dovoljeno). Prehajanje med temi rdečimi regijami in drugimi regijami je prepovedano v obe smeri.

**Določene so izjeme**, ko posameznik lahko prehaja med rdečimi regijami in drugimi regijami. Ob upoštevanju priporočil NIJZ je gibanje za posameznike dovoljeno za:

1. prihod na delo, odhod z dela in izvajanje delovnih nalog,

2. opravljanje gospodarskih, kmetijskih in gozdarskih dejavnosti,

3. odpravljanje neposredne nevarnosti za zdravje, življenje in premoženje,

4. varstvo in pomoč osebam, ki so potrebne podpore, oziroma zaradi oskrbe ali nege družinskih članov ali če gre za izvajanje starševske skrbi in stikov z otrokom,

5. dostop do lekarn, zdravstvenih in sanitarnih storitev ter zdraviliškega zdravljenja,

6. dostop do tujih diplomatskih in konzularnih predstavništev,

7. dostop do storitev za nujne primere,

8. dostop do izvajanja nalog, povezanih z delovanjem pravosodnih in upravnih organov ter organov pregona,

9. dostop do storitev za osebe s posebnimi potrebami,

10. izvajanje vzdrževalnih del ali sezonskih opravil na zasebnem objektu ali zemljišču za člane istega gospodinjstva,

11. potovanja oseb z namenom tranzita čez statistično regijo iz prejšnjega člena, v sosednjo državo ali do svojega prebivališča v Republiki Sloveniji,

12. nujno vzdrževanje groba, pri čemer mora posameznik izkazati upravičenost z dokazilom o najemu groba ali drugim ustreznim dokazilom.

Uveljavljanje teh izjem velja tudi za ožje družinske člane posameznika in člane skupnega gospodinjstva, kadar potujejo skupaj.

**Pri prehajanju med rdečimi regijami in drugimi regijami mora imeti posameznik pri sebi dokazilo**, s katerim izkaže upravičenost uveljavljanja izjeme, in lastnoročno **podpisano čitljivo izjavo**. Izjava ni potrebna, kadar posameznik prehaja med statističnimi regijami na podlagi 1. in 3. točke. Dokazilo in izjavo mora posameznik na zahtevo pokazati uradni osebi organa, pristojnega za nadzor nad izvajanjem tega odloka, policistu oziroma občinskemu redarju.

**Izjava vsebuje** naslednje podatke:

1. ime in priimek,

2. naslov bivališča,

3. naslov oziroma kraj cilja potovanja,

4. navedbo razloga, ki upravičuje gibanje in zadrževanje,

5. navedbo morebitnih ožjih družinskih članov ali članov skupnega gospodinjstva, ki se gibljejo in zadržujejo z njim,

6. navedbo, da njemu ali ožjim družinskim članom ali članom skupnega gospodinjstva, ki se gibljejo in zadržujejo z njim, ni bila odrejena osamitev (izolacija) ali karantena,

7. navedbo, da se zaveda kazenske ali odškodninske odgovornosti zaradi neupoštevanja predpisov, odredb ali ukrepov za zatiranje ali preprečevanje nalezljivih bolezni pri ljudeh,

8. navedbo, da se zaveda omejitev iz tega odloka in da jih bo spoštoval.

**Prehajanje** med Obalno-kraško, Goriško in Koroško regijo in drugimi regijami je ob upoštevanju priporočil NIJZ **dovoljeno tudi posamezniku**, ki:

* predloži negativni rezultat testa PCR ali hitrega antigenskega testa (HAG), ki ni starejši od 48 ur,
* predloži dokazilo o cepljenju zoper COVID-19, s katerim dokazuje, da je od prejema drugega odmerka cepiva proizvajalca Biontech/Pfizer preteklo najmanj sedem dni ali proizvajalca Moderna najmanj 14 dni, oziroma od prejema prvega odmerka cepiva proizvajalca AstraZeneca najmanj 21 dni,
* ima potrdilo o pozitivnem rezultatu testa PCR ali testa HAG, ki je starejši od 21 dni, vendar ni starejši od šest mesecev, ali
* ima potrdilo zdravnika, da je prebolel COVID-19 in od začetka simptomov ni minilo več kot šest mesecev.

Potrdila o testiranju se upoštevajo, če so bila izdana v državah članicah EU oziroma državah članicah schengenskega območja ali pri organizacijah oziroma pri posameznikih v tretjih državah, ki jih Inštitut za mikrobiologijo in imunologijo in Nacionalni laboratorij za zdravje, okolje in hrano (NLZOH) prepoznata kot ustrezne in so objavljeni na spletni strani NLZOH. V navedenih primerih posameznik ne potrebuje izjave ali drugih dokazil.

Šteje se, da posameznik prebiva rdeči regiji (Obalno-kraški, Goriški in Koroški regiji), če ima v njej regiji stalno ali začasno prebivališče. Če ima posameznik stalno ali začasno prebivališče v rdeči regiji in hkrati stalno ali začasno prebivališče v drugi regiji, je lahko nastanjen samo na enem naslovu prebivanja in se **ne sme seliti med obema prebivališčema med regijami**.

**Gibanje ponoči**

Omejitev gibanja v nočnem času po novem velja med 22. in 5. uro. Pri zbiranju (druženju), prireditvah in shodih ni sprememb. V vseh regijah je dovoljeno zbiranje do deset ljudi, prav tako so dovoljene prireditve in shodi do deset ljudi.

Vir: Ministrstvo za notranje zadeve

**Vlada izdala Odlok o spremembi Odloka o podaljšanju veljavnosti vozniških dovoljenj, teoretičnega dela vozniškega izpita in izkaznic o vozniških kvalifikacijah**

S tem odlokom se določa, da se veljavnost vozniških dovoljenj, teoretičnega dela vozniškega izpita in izkaznic o vozniških kvalifikacijah, ki so zaradi začasne prepovedi ponujanja in prodajanja blaga in storitev neposredno potrošnikom na področju voznikov in vozil v Republiki Sloveniji potekla ali potečejo od 16. novembra 2020 do 16. aprila 2021 (prej 31. marca 2021), podaljša do vključno 31. decembra 2021.

Za vozniška dovoljenja velja, da se do 31. decembra 2021 podaljšuje veljavnost le tistih vozniških dovoljenj, ki so oziroma bodo potekla v obdobju od 16. novembra 2020 do 16. aprila 2021, in katerih imetniki, zaradi začasne prepovedi ponujanja in prodajanja blaga in storitev na področju voznikov in vozil v Republiki Sloveniji, niso mogli oziroma ne bodo mogli opraviti predpisanih obveznosti za podaljšanje veljavnosti vozniškega dovoljenja (program dodatnega usposabljanja za voznika začetnika).

Za izkaznice o vozniških kvalifikacijah velja, da se do 31. decembra 2021 podaljšuje veljavnost le tistih izkaznic o vozniških kvalifikacijah, ki so oziroma bodo potekla v obdobju od 16. novembra 2020 do 16. aprila 2021, in katerih imetniki, zaradi začasne prepovedi ponujanja in prodajanja blaga in storitev na področju voznikov in vozil v Republiki Sloveniji, niso mogli oziroma ne bodo mogli opraviti zakonsko predpisanih obveznosti za podaljšanje veljavnosti izkaznic o vozniških kvalifikacijah (redna usposabljanja za podaljšanje veljavnosti temeljnih kvalifikacij).

Za teoretični del vozniškega izpita velja, da se njegova veljavnost do 31. decembra 2021 podaljšuje le tistim kandidatom za voznike motornih vozil, ki jim je veljavnost teoretičnega dela vozniškega izpita potekla oziroma jim poteče v obdobju od 16. novembra do 16. aprila 2021, ter zaradi začasne prepovedi ponujanja in prodajanja blaga in storitev na področju voznikov in vozil v Republiki Sloveniji niso mogli oziroma ne bodo mogli opraviti predpisanih obveznosti (praktični del vozniškega izpita).

Odlok začne veljati naslednji dan po objavi v Uradnem listu Republike Slovenije.

Vir: Ministrstvo za infrastrukturo

**Odlok o spremembah in dopolnitvi Odloka o začasni omejitvi kolektivnega uresničevanja verske svobode v Republiki Sloveniji**

Glede na razglašeno epidemijo nalezljive bolezni COVID-19, trenutno epidemiološko situacijo v državi in veljavne ukrepe na drugih področjih (npr. zgodovinski parki in odprte tržnice), se na primerljiv način predlagajo omejitve števila oseb, ki kolektivno uresničujejo ustavno pravico do verske svobode na prostem, in sicer po kvadraturi udeleženec oziroma več udeležencev, če gre za člane istega gospodinjstva, na 10 kvadratnih metrov. Novela odloka začne veljati naslednji dan po objavi v Uradnem listu Republike Slovenije.

Vir: Ministrstvo za kulturo

**Vlada sprejela Odlok o spremembah določenih odlokov, izdanih na podlagi Zakona o nalezljivih boleznih**

Z Odlokom o spremembah določenih odlokov, izdanih na podlagi Zakona o nalezljivih boleznih se podaljšuje veljavnost odlokov, ki so sprejeti na podlagi Zakona o nalezljivih boleznih, in s tem ukrepov, ki so vsebovani v teh odlokih. Vsebina odlokov ostaja nespremenjena, le za sedem dni se podaljšuje veljavnost ukrepov, ki jih vsebujejo.

S tem odlokom se do 2. aprila 2021 podaljšuje veljavnost ukrepov iz trenutno veljavnih odlokov:

* Odlok o začasni prepovedi ponujanja in prodajanja blaga in storitev potrošnikom v Republiki Sloveniji;
* Odlok o začasni prepovedi ponujanja kulturnih in kinematografskih storitev končnim uporabnikom v Republiki Sloveniji;
* Odlok o začasnih ukrepih za zmanjšanje tveganja okužbe in širjenja okužbe z virusom SARS-CoV-2;
* Odlok o obvezni namestitvi razpršilnikov za razkuževanje rok v večstanovanjskih stavbah;
* Odlok o začasnih omejitvah pri izvajanju športnih programov;
* Odlok o začasni prepovedi zbiranja ljudi v zavodih s področja vzgoje in izobraževanja ter univerzah in samostojnih visokošolskih zavodih;
* Odlok o omejitvah in načinu izvajanja javnega prevoza potnikov na ozemlju Republike Slovenije;
* Odlok o omejitvah in načinu izvajanja ponujanja in prodajanja blaga in storitev neposredno potrošnikom na področju voznikov in vozil v Republiki Sloveniji;
* Odlok o omejitvi in načinu izvajanja preizkusov znanja o strokovni usposobljenosti za upravljanje energetskih naprav.

Vlada se tedensko seznani s strokovnim mnenjem Strokovne skupine za zajezitev in obvladovanje epidemije COVID-19 pri Ministrstvu za zdravje o utemeljenosti ukrepov za zajezitev in obvladovanje epidemije nalezljive bolezni COVID-19. Na podlagi zadnje ocene se je Vlada RS odločila za podaljšanje veljavnosti odlokov, ki so sprejeti na podlagi Zakona o nalezljivih boleznih, in s tem ukrepov, ki so vsebovani v navedenih odlokih**.**

Vir: Ministrstvo za zdravje

**Vlada sprejela spremembe Sklepa o podaljšanju ukrepa začasnega opravljanja dela upokojenih pravosodnih policistov**

Vlada Republike Slovenije je na današnji seji sprejela Sklep o spremembah Sklepa o podaljšanju ukrepa začasnega opravljanja dela upokojenih pravosodnih policistov.

Zakon o interventnih ukrepih za pomoč pri omilitvi posledic drugega vala epidemije COVID-19 namreč v 60. členu določa ukrep začasnega opravljanja dela upokojenih pravosodnih policistov, ki lahko velja do 31. decembra 2020, vlada pa ga lahko podaljša za obdobje šestih mesecev, kadar ugotovi, da še vedno obstojijo razlogi, ki so bili podlaga za njegov sprejem.

Vlada je ukrep že podaljšala za tri mesece - do 31. marca 2021. Ker pa še vedno obstojijo razlogi, zaradi katerih je bil ukrep začasnega opravljanja dela upokojenih pravosodnih policistov določen, se le-ta podaljšuje do 30. junija 2021.

Vir: Ministrstvo za pravosodje

**Vlada sprejela sklep o podaljšanju ukrepov na področju postopkov zaradi insolventnosti**

Vlada Republike Slovenije je na današnji seji sprejela Sklep o podaljšanju ukrepov na področju postopkov zaradi insolventnosti in ga objavi v Uradnem listu Republike Slovenije.

Za ublažitev negativnih posledic epidemije so bili tako v obdobju prvega kot tudi v obdobju drugega vala epidemije sprejeti številni zakonski blažilni ukrepi. Z Zakonom o interventnih ukrepih za pomoč pri omilitvi posledic drugega vala epidemije COVID-19 (ZIUPOPDVE) so bili s t. i. sedmim protikoronskim zakonom sprejeti tudi ukrepi na področju postopkov zaradi insolventnosti; urejata jih 56. in 57. člen ZIUPOPDVE.

Na podlagi prvega odstavka 56. člena ZIUPOPDVE je poslovodstvo družbe, ponovno, kot je bilo v obdobju prvega vala epidemije, začasno razbremenjeno obveznosti vložiti predlog za začetek stečajnega postopka ali postopka prisilne poravnave, če je dolgoročna plačilna nesposobnost družbe posledica razglasitve epidemije, in če obstajajo izgledi, da bo družba lahko položaj dolgoročne plačilne nesposobnosti odpravila.

Po prvem odstavku 57. člena ZIUPOPDVE pa je, kot začasen ukrep, podaljšano obdobje, za katerega lahko sodišče odloži odločanje o upnikovem predlogu za začetek stečajnega postopka, ter podaljšan rok, v katerem lahko dolžnik tak odlog opraviči. Z odstopom od splošnih pravil t. i. stečajnega zakona lahko sodišče obdobje odločanja o upnikovem predlogu za začetek stečaja odloži za daljše obdobje, in sicer ne le za dva meseca, ampak za štiri mesece, če je insolventnost dolžnika posledica razglasitve epidemije. S tem ukrepom se je dolžnikom (za enako obdobje kot v prvem valu epidemije) dalo na razpolago dva dodatna meseca za izvedbo potrebnih ukrepov finančnega prestrukturiranja za odpravo insolventnosti oziroma za predložitev predloga za prisilno poravnavo.

Oba navedena ukrepa sta le začasne narave. Opisani izredni pravni režim velja najpozneje do 31. marca 2021, vlada pa lahko s sklepom vsakega od njiju podaljša za najdalj šest mesecev. Ker glede na razmere in dejansko stanje še vedno obstojijo razlogi, zaradi katerih sta bila ukrepa uzakonjena, ju vlada s sklepom podaljšuje do 30. junija 2021.

Vir: Ministrstvo za pravosodje

**Vlada s sklepom podaljšala veljavnosti določenih ukrepov iz ZZUOOP in ZIUOPDVE**

Vlada je sprejela Sklep o spremembah Sklepa o podaljšanju veljavnosti določenih ukrepov iz Zakona o začasnih ukrepih za omilitev in odpravo posledic COVID-19 (ZZUOOP) ter Zakona o interventnih ukrepih za omilitev posledic drugega vala epidemije COVID-19 (ZIUOPDVE).

Zaradi razglasitve epidemije dne 18. oktobra 2020 je bilo potrebno sprejeti nekatere ukrepe za zajezitev epidemije COVID-19 in omilitev njenih posledic za državljane in gospodarstvo. Med drugimi sta bila v okviru ZZUOOP opredeljena dva ukrepa za samozaposlene, družbenike-poslovodje in ustanovitelje zadrug/zavodov, in sicer ukrep izredne pomoči mesečnega temeljnega dohodka in ukrep v obliki delno povrnjenega izgubljenega dohodka za samozaposlene in družbenike za čas trajanja odrejene karantene na domu ali nezmožnosti opravljanja dela zaradi višje sile zaradi obveznosti varstva otroka. V okviru ZIUOPDVE pa je bil določen ukrep pomoči v obliki delnega povračila nekritih fiksnih stroškov, ki pa je namenjen ne le omenjeni ciljni skupini, ampak tudi preostalemu gospodarstvu.

Za ukrep izredne pomoči mesečnega temeljnega dohodka in ukrep pomoči v obliki delnega povračila nekritih fiksnih stroškov je določeno upravičeno obdobje 3 mesecev, od 1. oktobra do 31. decembra 2020, z možnostjo podaljšanja za največ 6 mesecev. Za ukrep v obliki delno povrnjenega izgubljenega dohodka za samozaposlene in družbenike za čas trajanja odrejene karantene na domu ali nezmožnosti opravljanja dela zaradi višje sile zaradi obveznosti varstva otroka pa je upravičeno obdobje od 1. septembra do 31. decembra 2020, z možnostjo podaljšanja za največ 6 mesecev.

Že v okviru prve epidemije (marec, april, maj 2020) so izredno pomoč v obliki mesečnega temeljnega dohodka v višini 700 evrov koristili upravičenci (samozaposleni, družbeniki), in sicer 51.501 upravičencev v višini 82,4 mio evrov. V okviru drugega vala (oktober, november, december 2020) pa je to obliko pomoči koristilo skoraj 37.984 upravičencev v višini 117,3 mio evrov. Ukrep delno povrnjenega izgubljenega dohodka za čas trajanja odrejene karantene na domu ali nezmožnosti opravljanja dela zaradi višje sile zaradi obveznosti varstva otrok je koristilo več kot 3.638 upravičencev v višini 1,6 mio evrov. Ukrep delnega povračila nekritih fiksnih stroškov pa več kot 13.000 upravičencev v višini 133,9 mio evrov.

Vsi predhodno navedeni ukrepi so bili s Sklepom o podaljšanju veljavnosti določenih ukrepov iz ZZUOOP ter ZIUOPDVE podaljšani do 31. marca 2021. Ker se epidemija še ni končala in ker so še vedno nekatere dejavnosti prepovedane za ponujanje blaga in storitev potrošnikom ter je posledično prizadeto gospodarstvo, vključno s samozaposlenimi, družbeniki in kmeti, prav tako pa se še vedno zaradi omejevanja posledic epidemije izrekajo ukrepi karantene na domu ter se pojavljajo primeri, ko delavec dela ne more opravljati zaradi višje sile, ki je posledica omejevalnih ukrepov, je Vlada podaljšala ukrepov iz ZZUOOP in ZIUOPDVE, in sicer do 30. junija 2021.

Vir: Ministrstvo za delo, družino, socialne zadeve in enake možnosti

**Podaljšanje interventnih ukrepov na davčnem področju**

Vlada je danes sprejela Sklep o spremembi Sklepa o podaljšanju ukrepov iz 67. in 68. člena Zakona o interventnih ukrepih za omilitev posledic drugega vala epidemije COVID-19. Ukrepe podaljšujemo do 30. junija 2021.

Ker so zaradi epidemioloških razmer še vedno omejene nekatere gospodarske dejavnosti, zaradi česar se davčni zavezanci soočajo s težavami pri pridobivanju prihodka ter plačilu davčnih obveznosti, se do 30. junija 2021 podaljšuje veljavnost ukrepov iz 67. in 68. člena Zakona o interventnih ukrepih za omilitev posledic drugega vala epidemije COVID-19. Ukrepi davčnim zavezancem omogočajo lažje izpolnjevanje davčnih obveznosti (tj. odlog oziroma obročno plačilo davka, prispevkov, akontacij davka in davčnega odtegljaja, za čas odloga in obročnega plačila pa se davčnemu zavezancu ne zaračunajo obresti).

Vir: Ministrstvo za finance

**Informacija o aktivnostih Rdečega križa Slovenije na področju zaščite, reševanja in pomoči ter nastalih intervencijskih stroških pri preprečevanju širjenja virusa SARS-CoV-2**

Vlada se je seznanila z informacijo o aktivnostih ter nastalih intervencijskih stroških Rdečega križa Slovenije pri preprečevanju širjenja virusa SARS-CoV-2 od oktobra do konca leta 2020.

V Republiki Sloveniji je bil ob porastu okužb z novim koronavirusom SARS-CoV-2 in številu obolelih s COVID-19, dne 19. oktobra 2020, s sklepom poveljnika Civilne zaščite Republike Slovenije aktiviran Državni načrt zaščite in reševanja ob pojavu epidemije oz. pandemije nalezljive bolezni pri ljudeh, na podlagi katerega so stekle aktivnosti na področju izvajanja zaščitnih ukrepov ter nalog zaščite, reševanja in pomoči. Aktivirane so bile sile za zaščito reševanje in pomoč (ZRP) na državni, regijski in lokalni ravni, vključno s člani Rdečega križa Slovenije (RKS).

Od 19. oktobra do 31. decembra 2020 je pri aktivnostih na področju zaščite in reševanja sodelovalo 17.660 pripadnikov RKS, od tega 2.775 bolničarjev, ki so izvajali naloge v bolnišnicah in v najbolj obremenjenih domovih za starostnike.

Pri izvajanju dejavnosti RKS za obvladovanje epidemije COVID-19 so v obravnavnem obdobju nastali stroški: za nadomestila osebnih dohodkov za bolničarje, povračila potnih stroškov, zavarovanj, stroški dela oz. dodatkov zaposlenim na RKS, goriva, prehrane, nakupa zaščitnih sredstev, telefonije ter objav in nadzora nad izvajanjem dejavnosti.

Skupni stroški za obdobje od 19. oktobra 2020 do 31. decembra 2020 znašajo 152.785,66 evrov.

Rdeči križ Slovenije, ki je od prvega dne aktiviranega državnega načrta vključen v aktivnosti zajezitve epidemije COVID-19 v Republiki Sloveniji, nima na voljo sredstev za kritje stroškov aktiviranih prostovoljcev in drugih, nenačrtovanih in nepričakovanih stroškov, ki so nastali zaradi zagotavljanja pogojev za delo v COVID-19 oddelkih v bolnišnicah, domovih starostnikov ter pri delu z občani in na terenu. Rdeči križ je povračila osebnih dohodkov in druge nastale stroške poravnaval iz lastnih sredstev iz drugih finančnih postavk, zato za normalno redno delovanje in nadaljnje izvajanje nalog povezanih z epidemijo COVID-19 potrebuje dodatna sredstva.

Vlada RS je zato sprejela sklep o povračilu že nastalih intervencijskih stroškov RKS in, da se iz sredstev proračunske rezerve Republike Slovenije dodelijo dodatna sredstva Upravi RS za zaščito in reševanje za poplačila teh intervencijskih stroškov v višini 152.785,66 evrov.

Vir: Ministrstvo za obrambo

**Vlada sprejela četrto verzijo nacionalne strategije cepljenja proti COVID-19**

Vlada Republike Slovenije je sprejela nacionalno strategijo cepljenja proti COVID-19, verzija IV.

Vlada Republike Slovenije je 3. decembra 2020 sprejela nacionalno strategijo cepljenja proti covid-19. Zaradi novih okoliščin je vlada strategijo prvič posodobila 1. marca 2021, drugič pa 10. marca 2021. Z 29. marcem 2021 pa se zaradi spremenjenih epidemioloških razmer nacionalna strategija cepljenja ponovno posodablja.

Zaradi širjenja novih oblik koronavirusa SARS-CoV-2 se spreminjajo prednostne skupine za cepljenje, in sicer:

* zdravstveni delavci in sodelavci (vključuje vse zaposlene pri izvajalcih zdravstvene dejavnosti in vse, ki sodelujejo v delovnem procesu zdravljenja in nege pacientov in prihajajo s pacienti v neposreden stik) ter zaposleni in oskrbovanci v DSO in SVZ;
* osebe stare 70 let in več, posebej ranljivi kronični bolniki ne glede na starost; zaposleni v vzgoji in izobraževanju, ki prihajajo v neposreden stik z otroki, učenci, dijaki in študenti, diplomati in drugi uslužbenci MZZ in drugih ministrstev, ki potujejo zaradi predsedovanja EU, tuji diplomatski predstavniki v RS, pripadniki Slovenske vojske, ki odhajajo na mirovne misije na tuje, udeleženci Olimpijskih iger;
* osebe, stare 60 let in več, kronični bolniki, stari od 18 do 64 let (ki ne sodijo v skupino posebej ranljivih kroničnih bolnikov);
* poslanci DZ in državni svetniki DS (in del strokovnih služb), Vlada in zaposleni na ministrstvih, ki izvajajo naloge, nujne za nemoteno delovanje Vlade, Predsednik RS in Urad Predsednika republike, župani in direktorji občinskih uprav, Ustavno sodišče in zaposleni v sodstvu, ki izvajajo naloge, nujne za delovanje pravosodnega sistema, zaposleni v Upravi RS za zaščito in reševanje ter policiji in slovenski vojski;
* zaposleni v sektorjih energetike, prometa, prehrane, farmacevtske industrije in farmacevtske veletrgovske dejavnosti, preskrbe s pitno vodo, financ, varovanja okolja ter informacijsko-komunikacijskih omrežij in sistemov ter drugi zaposleni, ki izvajajo naloge, nujne za nemoteno delovanje države, zaposleni in prostovoljci v organizacijah in združenjih, ki nudijo neposredno pomoč kroničnim bolnikom, odvisnim od drog, in drugim ranljivim skupinam in
* ostalo prebivalstvo po vrstnem redu prijav.

Poleg tega se v strategiji verzija IV posodabljajo informacije o cepivih v prilogah 2 in 4. Bolj natančno je določen tudi nabor podatkov o osebah, ki so vključene v sezname cepljenih in jih morajo voditi cepilni centri.

Vir: Ministrstvo za zdravje

**Pomladanska napoved gospodarskih gibanj 2021: začetek okrevanja gospodarske aktivnosti predvidoma v 2. četrtletju, v drugi polovici leta sledi pospešitev**

Urad RS za makroekonomske analize in razvoj je pripravil Pomladansko napoved gospodarskih gibanj 2021, ki ga je na današnji seji obravnavala in potrdila vlada kot podlago za javnofinančno načrtovanje in načrtovanje razvojnih politik.

Po lanskem globokem upadu gospodarske aktivnosti je letošnja napoved nekoliko višja kot v Zimski napovedi. Okrevanje naj bi se začelo v drugem četrtletju in v drugi polovici leta pospešilo. Gospodarsko okrevanje bo še naprej diferencirano po posameznih dejavnostih, zmeren optimizem pa vlivajo predvsem izboljšani obeti v mednarodnem okolju in manjša prizadetost izvoznega dela gospodarstva in gradbeništva v drugem valu.

Uresničitev napovedi je močno odvisna od negotovih epidemioloških razmer, nadaljnjega poteka same epidemije in izvajanja strategije cepljenja v Sloveniji in drugih državah.

Podrobnejše sporočilo bo javnosti posredoval Urad RS za makroekonomske analize in razvoj.

Vir: Urad za makroekonomske analize in razvoj

**Vlada bo fiskalni svet zaprosila za oceno obstoja izjemnih okoliščin v letu 2022**

Vlada je na današnji redni seji odločila, da Fiskalni svet Republike Slovenije zaprosi za oceno glede obstoja okoliščin iz prvega odstavka 12. člena Zakona o fiskalnem pravilu v letu 2022.

Vlada je ob pripravi proračunskih dokumentov septembra 2020 zaprosila fiskalni svet, da poda svojo oceno o izjemnih okoliščinah za leti 2021 in 2022. Fiskalni svet je v svoji oceni v oktobru 2020 ugotovil, da naj bi bil v letu 2021 izpolnjen vsaj eden izmed dveh pogojev iz 12. člena Zakona o fiskalnem pravilu, ki omogoča uveljavljanje izjemnih okoliščin. Za leto 2022 v času priprave ocene tega ni bilo mogoče nedvoumno ugotoviti.

Vlada je odločila, da v luči trenutnih razmer, ko je nadaljnji potek epidemije še vedno negotov, pred pripravo Odloka o okviru za pripravo proračunov sektorja država za obdobje od 2022 do 2023 in Programa stabilnosti, fiskalni svet ponovno zaprosil za pripravo ocene o obstoju izjemnih okoliščin za leto 2022.

Vir: Ministrstvo za finance

**Vlada sprejela Predlog zakona o izplačilu neizplačanega dodatka za pomoč in postrežbo**

Vlada Republike Slovenije je določila besedilo Predloga zakona o izplačilu neizplačanega dodatka za pomoč in postrežbo ter ga pošlje v obravnavo Državnemu zboru Republike Slovenije po rednem postopku.

Cilj predloga zakona je vzpostavitev zakonske podlage za izplačilo neizplačanih dodatkov za pomoč in postrežbo za slepe osebe, ki so bile zdravstveno zavarovane po zavarovancu Zavoda za pokojninsko in invalidsko zavarovanje Slovenije v obdobju od 1. januarja 2003 do 31. decembra 2016 in v tem času niso bile upravičene do tega dodatka zato, ker so njihovi starši prejemali dodatek za nego otroka po Zakonu o starševskem varstvu in družinskih prejemkih (ZSDP-1).

Predlog zakona določa, da je upravičenec za izplačilo neizplačanega dodatka za pomoč in postrežbo slepa oseba, ki je bila zdravstveno zavarovana po drugem zavarovancu zavoda ali upokojencu in je izpolnjevala pogoje za pridobitev dodatka za pomoč in postrežbo, vendar do njega ni bila upravičena, ker je eden od staršev prejemal dodatek za nego otroka. Kot določa predlog zakona, bo upravičenec upravičen do izplačila neizplačanega dodatka pomoč in postrežbo, če je kadar koli v obdobju med 1. januarjem 2003 in 31. decembrom 2016 v skladu z vsakokrat veljavno zakonodajo, ki je urejala pokojninsko in invalidsko zavarovanje, izpolnjeval pogoje za pridobitev dodatka za pomoč in postrežbo in ga ni prejel, ker je eden od njegovih staršev prejemal dodatek za nego otroka.

Na podlagi Zakona o spremembah in dopolnitvah zakona o izvrševanju proračunov Republike Slovenije za leti 2018 in 2019, znaša dodatek za pomoč in postrežbo za slepe osebe od 1. januarja 2019 dalje 300 evrov. Upravičencu ta znesek pripada za vsak mesec, ko so bili pogoji za prejemanje dodatka za pomoč in postrežbo izpolnjeni, pa ga ni prejemal. Upravičencu za neizplačani dodatek za pomoč in postrežbo ne bodo pripadale zamudne obresti, saj bo država izplačala najvišji znesek dodatka, torej višji, kakor je bil v letu 2003 in pozneje.

V četrtem členu predloga zakona je določen postopek priznanja pravice do izplačila do dodatka za pomoč in postrežbo, ki se začne na podlagi vloge upravičenca pri Zavodu za pokojninsko in invalidsko zavarovanje Slovenije in se vodi v skladu z določbami o ugotavljanju upravičenosti do pravic iz pokojninskega in invalidskega zavarovanja po zakonu, ki ureja pokojninsko in invalidsko zavarovanje, če ta zakon ne določa drugače. Ta člen daje tudi podlago za izplačilo dodatka za pomoč in postrežbo v primeru smrti upravičenca, ki je v obdobju iz prejšnjega člena tega zakona izpolnjeval pogoje za izplačilo dodatka za pomoč in postrežbo. Četrti člen predloga zakona še določa, da lahko vlogo za uveljavitev pravice do izplačila neizplačanega dodatka za pomoč in postrežbo v enem letu od uveljavitve tega zakona vloži eden od staršev ali zakoniti zastopnik umrlega upravičenca.

Izplačila po predlogu zakonu se ne bo štelo v dohodek, ki se upošteva pri uveljavljanju pravic iz javnih sredstev. Prav tako izplačila po tem zakonu niso obdavčljivi dohodek, saj bo dodatek za pomoč in postrežbo oproščen plačila dohodnine.

Predlog zakona je pripravljen po vzoru Zakona o izplačilu neizplačanega dodatka za nego otroka, saj gre za družine v primerljivih položajih, ki pa jih obstoječa zakonodaja različno obravnava. Sredstev za izplačilo neizplačanega dodatka za pomoč in postrežbo bo zagotovila Republika Slovenija.

Vir: Ministrstvo za delo, družino, socialne zadeve in enake možnosti

**Zakon o spremembah in dopolnitvah Zakona o kmetijstvu**

Vlada je določila besedilo predloga Zakona o spremembah in dopolnitvah Zakona o kmetijstvu ter ga pošlje v obravnavo Državnemu zboru RS po rednem postopku.

S spremembami in dopolnitvami Zakona o kmetijstvu se poenostavlja administrativne postopke za izvajanje kmetijskih ukrepov, predlaga vzpostavitev sistematičnega spremljanja stanja kmetijskih tal in določa, da se prenos kmetijskega gospodarstva v obdobju po datumu za oddajo zbirne vloge upošteva le v primeru višje sile ali prenosa lastništva.

Nadalje se v Zakon prenašajo določbe Direktive o nepoštenih trgovinskih praksah med podjetji v verigi preskrbe s kmetijskimi in živilskimi proizvodi, ki dodatno ureja plačilne roke v verigi preskrbe s hrano, nedovoljena ravnanja deležnikov in delovanje Javne agencije RS za varstvo konkurence kot izvršilnega organa.

Natančneje se določa vodenje zbirk podatkov, določajo se tudi nekatere nove zbirke podatkov, poenoti se način izbire in izvajanja javnih služb, prenaša se Uredba EU o ekološkem kmetovanju, ki se začne uporabljati z letom 2022, spreminjajo pa se tudi ukrepi inšpekcije, ki med drugim na novo določajo mesta za prodajo kmetijskih pridelkov.

Vir: Ministrstvo za kmetijstvo, gozdarstvo in prehrano

**Potrjeni odgovori za drugo Poročilo o vladavini prava za leto 2021**

Vlada Republike Slovenije je potrdila dokument z odgovori na vprašanja Evropske komisije za pripravo drugega poročila o stanju vladavine prava za leto 2021, ki ga bo v letošnjem letu izdala Evropska komisija. Cilj letnega poročila je, da služi kot preventivno orodje, ki prispeva k poglabljanju dialoga med članicami in institucijami Evropske unije ter skupnega razumevanja vladavine prava v Uniji.

Poročilo o vladavini prava se osredotoča na štiri stebre: pravosodni sistem, nacionalni okvir za boj proti korupciji, pluralizem medijev ter institucionalne zadeve in ravnovesje vej oblasti. V poročilu za leto 2021 je Evropska komisija dodala tudi vidike povezane z ukrepi preprečevanja širjenja epidemije covida-19. Kot del priprave poročila za leto 2021, je bil s strani Evropske komisije poslan vprašalnik z vprašanji iz teh področij. Ministrstvo za zunanje zadeve je zbralo in uredilo odgovore pristojnih resorjev ter jih povezalo v enoten dokument, ki ga bo posredovalo Evropski komisiji.

Končno poročilo Evropske komisije bo objavljeno v poletnih mesecih.

Vir: Ministrstvo za zunanje zadeve

**Poročilo o izvajanju evropske kohezijske politike 2014–2020 za obdobje od januarja 2014 do konca decembra 2020**

Vlada je sprejela Poročilo o izvajanju evropske kohezijske politike 2014–2020 za cilj Naložbe za rast in delovna mesta za obdobje od začetka januarja 2014 do konca decembra 2020 ter ga poslala Državnemu zboru Republike Slovenije.

Slovenija je v programskem obdobju 2014–2020, ki se zaključi konec leta 2023, upravičena do 3,068 milijarde evrov sredstev kohezijske politike za cilj Naložbe za rast in delovna mesta. S tega naslova je Služba vlade za razvoj in evropsko kohezijsko politiko od januarja 2014 do konca decembra 2020 izdala za 3,2 milijarde evrov oziroma za 104 odstotke razpoložljivih sredstev (EU del) odločitev o podpori za javne razpise, programe in projekte. Odločitve o podpori presegajo razpoložljive pravice porabe zaradi zagotavljanja 100 odstotne porabe razpoložljivih sredstev. Realizacija upravičenih stroškov projektov in programov je lahko namreč nižja od načrtovane. Prav tako je možno, da upravičenci uveljavljajo neupravičene stroške oziroma od pogodbe o sofinanciranju celo odstopijo ali je ta zaradi nepravilnosti prekinjena.

Po izvedenih javnih razpisih posameznih ministrstev se je do konca decembra 2020 na terenu izvajalo za 2,69 milijarde evrov oziroma 88 odstotkov programov in projektov. Po izvedenih projektnih aktivnostih je bilo iz državnega proračuna upravičencem izplačanih za 1,59 milijarde evrov (EU del), kar predstavlja 52 odstotkov razpoložljivih sredstev. Do konca decembra je Slovenija certificirala za 1,57 milijarde izdatkov oziroma v Bruselj posredovala za 51 odstotkov zahtevkov za plačilo.

Vlada je na seji plačilnemu organu Ministrstvu za finance naložila, da četrtletno certificira izdatke na Evropsko komisijo, in sicer do 31. marca, 10. avgusta, 30. septembra in 31. decembra vsako leto do zaključka programskega obdobja.

Vlada je Ministrstvu za gospodarski razvoj in tehnologijo, Ministrstvu za okolje in prostor ter Ministrstvu za infrastrukturo naložila, da do 31. maja 2021 določijo morebitni ostanek evropskih kohezijskih sredstev na mehanizmu Dogovor za razvoj regij. Prav tako morajo pripraviti analizo stanja izvajanja projektov v tem okviru in o tem poročati vladi.

Vir: Služba za razvoj in evropsko kohezijsko politiko

**Predlogi Komisije Vlade Republike Slovenije za administrativne zadeve in imenovanja**

**Vlada imenovala generalno direktorico Direktorata za invalide, vojne veterane in žrtve vojnega nasilja na MDDSZ**

Vlada je izdala odločbo o imenovanju mag. Andrejke Znoj za generalno direktorico Direktorata za invalide, vojne veterane in žrtve vojnega nasilja v Ministrstvu za delo, družino, socialne zadeve in enake možnosti, in sicer od 30. marca 2021 do najdlje 29. marca 2026, z možnostjo ponovnega imenovanja.

Vir: Ministrstvo za delo, družino, socialne zadeve in enake možnosti

**Imenovanje generalnih direktorjev v Ministrstvu za zunanje zadeve**

Vlada Republike Slovenije je potrdila imenovanje

* mag. Anite Pipan za generalno direktorico Direktorata za multilateralo in razvojno sodelovanje;
* Jerneja Müllerja za generalnega direktorja Direktorata za skupno zunanjo in varnostno politiko;
* dr. Marka Rakovca za generalnega direktorja Direktorata za mednarodno pravo in zaščito interesov.

Na podlagi predloga ministra za zunanje zadeve in javnega natečaja za zasedbo omenjenih delovnih mest, je posebna natečajna komisija izvedla postopek ugotavljanja strokovne usposobljenosti in primernosti vseh treh kandidatov ter potrdila njihovo primernost za te položaje. Imenovanje je veljavno za dobo petih let, z možnostjo podaljšanja.

Vir: Ministrstvo za zunanje zadeve

**Imenovanje vršilca dolžnosti generalnega direktorja Direktorata za okolje na MOP**

Vlada je izdala odločbo o imenovanju Iztoka Slatinška za vršilca dolžnosti generalnega direktorja Direktorata za okolje v Ministrstvu za okolje in prostor (MOP), in sicer od 1. aprila 2021 do imenovanja novega generalnega direktorja Direktorata za okolje na MOP.

Iztok Slatinšek, univ. dipl. inž. geodezije, je nazadnje opravljal dolžnosti generalnega direktorja Agencije Republike Slovenije za okolje (ARSO).

Vir: Ministrstvo za okolje in prostor

**Vlada imenovala dva vršilca dolžnosti direktoratov v Ministrstvu za javno upravo**

V skladu z Zakonom o javnih uslužbencih uradniku preneha položaj, če se ukine organ oziroma organizacijska enota, ki jo vodi.

Z Uredbo o spremembah Uredbe o notranji organizaciji, sistemizaciji, delovnih mestih in nazivih v organih javne uprave in v pravosodnih sta se v Ministrstvu za javno upravo ustanovila Direktorat za informatiko in Direktorat za informacijsko družbo, Direktorat za informacijsko družbo in informatiko pa se je ukinil.

Na podlagi Uredbe je bil sprejet Akt o spremembah in dopolnitvah Akta o notranji organizaciji in sistemizaciji delovnih mest v Ministrstvu za javno upravo, na podlagi katerega sta se v Ministrstvu za javno upravo 19. marca 2021 ustanovila Direktorat za informatiko in Direktorat za informacijsko družbo, z istim dnem pa se je ukinil Direktorat za informacijsko družbo in informatiko.

V zvezi z zapisanim je Petru Grumu 18. marca 2021 prenehal položaj vršilca dolžnosti generalnega direktorja Direktorata za informacijsko družbo in informatiko v Ministrstvu za javno upravo. Na današnji seji pa ga je Vlada RS na predlog ministra za javno upravo od 26. marca 2021 do imenovanja generalnega direktorja po predhodno izvedenem javnem natečaju, vendar najdlje za šest mesecev, to je do 25. septembra 2021, imenovala za vršilca dolžnosti generalnega direktorja Direktorata za informatiko v Ministrstvu za javno upravo.

Sočasno je Vlada RS na predlog ministra za javno upravo za vršilca dolžnosti generalnega direktorja Direktorata za informacijsko družbo v Ministrstvu za javno upravo, od 26. marca 2021 do imenovanja generalnega direktorja po predhodno izvedenem javnem natečaju, vendar najdlje za šest mesecev, to je do 25. septembra 2021, imenovala Petra Jenka.

Vir: Ministrstvo za javno upravo

**Imenovanje mag. Maje Pak za direktorico Javne agencije Republike Slovenije za trženje in promocijo turizma**

Vlada je imenovala mag. Majo Pak, rojeno 12. septembra 1967, za direktorico Javne agencije Republike Slovenije za trženje in promocijo turizma, za mandatno dobo petih let, od 1. aprila 2021 do 31. marca 2026.

Vir: Ministrstvo za gospodarski razvoj in tehnologijo

**Vlada soglaša z imenovanjem Marijana Papeža za generalnega direktorja ZPIZ-a**

Vlada je soglašala z imenovanjem Marijana Papeža za generalnega direktorja Zavoda za pokojninsko in invalidsko zavarovanje Slovenije. Generalnega direktorja imenuje svet zavoda, k imenovanju pa daje soglasje Vlada Republike Slovenije. Svet zavoda je na 22. seji dne 25. februarja 2021 soglasno, s 24 glasovi za, za generalnega direktorja imenoval Marijana Papeža, in sicer za obdobje štirih let, ki prične teči 12. aprila 2021.

Vir: Ministrstvo za delo, družino, socialne zadeve in enake možnosti

**Imenovanja članov v Svet javnega zavoda Slovensko narodno gledališče Nova Gorica**

Ker sedanjim članom sveta javnega zavoda poteče mandat 11. junija 2021, je Ministrstvo za kulturo 10. decembra 2020 objavilo javni poziv za podajo kandidatur za  predstavnika Republike Slovenije v svetu javnega zavoda Slovensko narodno gledališče Nova Gorica.

Vlada je na današnji seji v  svet javnega zavoda Slovensko narodno gledališče Nova Gorica za mandatno dobo štirih let od ustanovitvene seje sveta zavoda imenovala Damjano Pavlica, predstavnico ustanovitelja, Marjana Zaharja, predstavnika ustanovitelja, Roberta Gajser, predstavnika ustanovitelja in Klavdijo Figelj, predstavnico Mestne občine Nova Gorica.

Vir: Ministrstvo za kulturo

**Vlada Republike Slovenije potrdila imenovanje Daniela Grabarja za direktorja SB Murska Sobota**

Z Odlokom o preoblikovanju javnega zdravstvenega zavoda Klinični center v javni zdravstveni zavod Univerzitetni klinični center je določeno, da svet zavoda poleg ostalih predstavnikov sestavlja tudi šest članov predstavnikov ustanovitelja. Mandat trenutnim članom v svetu zavoda poteče 5. 4. 2021, zato Vlada Republike Slovenije za mandatno dobo štirih let, kot predstavnike ustanovitelja imenuje:

* Mag. Alenka Bradač,
* Nejc Kolmančič,
* Peter Kramberger,
* dr. Viljem Kovač,
* Matjaž Trontelj in
* mag. Darko Čander.

Predstavnikom ustanovitelja začne teči mandat s konstitutivno sejo sveta javnega zdravstvenega zavoda.

Vir: Ministrstvo za zdravje

**Vlada dala soglasje k imenovanju Daniela Grabarja za direktorja SB Murska Sobota**

Vlada Republike Slovenije je dala soglasje k imenovanju Daniela Grabarja za direktorja javnega zdravstvenega zavoda Splošne bolnišnice Murska Sobota, za mandatno dobo štirih let.

Na razpis za delovno mesto direktorja javnega zdravstvenega zavoda Splošne bolnišnice Murska Sobota sta pravilno, pravočasno in popolno prispeli dve vlogi. Kandidata sta svoj program dela osebno predstavila na seji Sveta zavoda dne 23. 2. 2021, kjer je Svet zavoda sprejel sklep o imenovanju Daniela Grabarja za direktorja SB Murska Sobota.

Vir: Ministrstvo za zdravje

**Soglasje vlade k imenovanju Zdravstvenega sveta**

Vlada Republike Slovenije je dala soglasje k imenovanju Zdravstvenega sveta.

Zdravstveni svet je najvišji usklajevalni in posvetovalni organ ministra za zdravje na področju zdravstvene dejavnosti, zdravstvenega varstva in zdravstvenega zavarovanja. Oblikuje predloge vsebin zdravstvenih programov s stališča njihove izvedljivosti, dostopnosti, enakomernega razvoja vseh strok in finančnega učinka zdravstvenih tehnologij v skladu s potrebami prebivalstva na nacionalni ravni.

Zdravstveni svet je sestavljen iz predstavnikov zdravstvene stroke, zdravstvene ekonomike in organizacije zdravstvenega varstva, in sicer:

* osem članov iz vrst višjih svetnikov, svetnikov, fakultetnih učiteljev in drugih strokovnjakov s področja zdravstvenega varstva;
* šest članov iz vrst priznanih strokovnjakov s področja javnega zdravstva, upravljanja zdravstvenega varstva, zdravstvene epidemiologije in informatike;
* trije člani iz vrst priznanih strokovnjakov s področja zdravstvene ekonomike in zavarovalništva;
* en član kot predstavnik civilne družbe in
* predsednik strateškega sveta, pristojnega za zdravstveno in babiško nego.

Predsednik in člani Zdravstvenega sveta so imenovani za čas trajanja funkcije ministra.

Vir: Ministrstvo za zdravje

**Medresorska delovna skupina za pripravo predloga novega Zakona o gospodarskih javnih službah**

Vlada je sprejela Sklep o ustanovitvi Medresorske delovne skupine za pripravo predloga novega Zakona o gospodarskih javnih službah.

Za pripravo predloga zakona, ki bo na novo urejal področje gospodarskih javnih služb v Republiki Sloveniji se ustanovi medresorska delovna skupina, sestavljena iz predstavnikov ministrstev, pristojnih za okolje, pravosodje (predvsem za področje vzpostavitve stvarnih pravic na omrežjih gospodarske javne infrastrukture), javno upravo, finance, gospodarstvo in infrastrukturo (predvsem za področje cestne in železniške infrastrukture, letalstva in energetike) ter predstavnika Službe Vlade RS za zakonodajo. Vodja medresorske delovne skupine dr. Metka Gorišek, državna sekretarka na Ministrstvu za okolje in prostor (MOP), njen namestnik pa je Bojan Dejak, generalni direktor Direktorata za vode in investicije na MOP.

Vir: Ministrstvo za okolje in prostor

**Vlada odobrila vpis lastninske pravice v korist DARS, d.d. na presežnih zemljiščih, pridobljenih za potrebe gradnje avtocest**

V skladu s 14. členom Zakona o družbi za avtoceste v Republiki Sloveniji ima družba DARS, d.d. ne glede na določbe zakona, ki ureja javne ceste, in zakona, ki ureja stvarno premoženje države, lastninsko pravico na nepremičninah, ki so bile pridobljene za gradnjo avtocest, vendar delno ali v celoti niso bile uporabljene za njihovo gradnjo, upravljanje ali vzdrževanje. Na podlagi 16. člena ZDARS-1 se navedena zakonita lastninska pravica DARS, d.d. vpiše v zemljiško knjigo na podlagi sklepa vlade, ki vsebuje zemljiškoknjižno oznako nepremičnin in druge podatke, potrebne za vpis v zemljiško knjigo. Ta vpis nima oblikovalnega učinka in ne velja prepoved razpolaganja ali obremenjevanja.

Predmetne nepremičnine so bile pridobljene za potrebe gradnje avtoceste na več investicijskih odsekih, ko so se za ta namen skladno z veljavnimi prostorskimi akti pridobivale nepremičnine, vendar za gradnjo AC niso bile uporabljene, prav tako niso potrebne za upravljanje ali vzdrževanje avtocest. Nepremičnine, ki so predmet tega sklepa, predstavljajo ti. presežne nepremičnine. Ker je DARS, d.d. že pridobil lastninsko pravico na navedenih nepremičnini z uveljavitvijo zakona (tj. 4. 12. 2010), se vladi predlaga v sprejem sklep, ki bo omogočil deklaratoren vpis lastninske pravice v zemljiško knjigo.

Vir: Ministrstvo za infrastrukturo

**Ostali predlogi administrativnih zadev in imenovanj**

**Vlada imenovala v.d. generalne direktorice Direktorata za socialne zadeve**

Vlada je izdala odločbo o imenovanju mag. Valentine Vehovar na položaj vršilke dolžnosti generalne direktorice Direktorata za socialne zadeve v Ministrstvu za delo, družino, socialne zadeve in enake možnosti, in sicer do imenovanja generalnega direktorja po opravljenem natečajnem postopku, vendar največ za šest mesecev, do 29. septembra 2021.

Vir: Ministrstvo za delo, družino, socialne zadeve in enake možnosti